Peter Skaarup (DF), 2004-05-19:
På Dansk Folkepartis vegne vil jeg sige tak for støtten til det her forslag om mere rimelige ordninger, når det gælder aflønning af europaparlamentarikere og rejsetilskud, fra SF - den var helt ubetinget, og det er jo ikke altid, man oplever det i Folketingssalen - og fra Enhedslisten og også fra Kristendemokraterne.
Vi må så til gengæld indrømme, at vi er noget skuffede
over, at man ikke fra de øvrige partiers side er indstillet på at støtte forslag som det her, for det burde egentlig sige sig selv, at Danmark var i førertrøjen for at få ændret helt urimelige regler og et morads af absurditeter, som jeg tror hr. Jacob Buksti sagde om de regler, der er i dag. Det ville egentlig være rimeligt, at alle var enige om at ændre det, men det er man åbenbart ikke.
Man er i hvert fald ikke enig om, hvordan tingene skal udformes.
Man er heller ikke enig om, hvilke virkemidler Danmark skal bruge sammen med andre lande for at påvirke de her ting. Jeg må indrømme, at når jeg læser teksten i Dansk Folkepartis beslutningsforslag, så kan jeg ikke se nogen problemer i at vedtage det.
Derfor er det også ærgerligt, at der ikke er flere, der vil støtte det.
Der står jo bare, at Folketinget pålægger regeringen at arbejde for, at Europa-Parlamentets medlemmer også i fremtiden får vederlag og beskattes i de medlemslande, hvor de er valgt, efter de samme regler, som er gældende for parlamentsmedlemmer i de pågældende medlemslande.
Der skulle vel ikke være nogen, der har noget imod det.
Det lyder meget rimeligt.
Der står videre, at Folketinget skal pålægge regeringen at betinge en tilslutning til en statut for Europa-Parlamentets medlemmer af, at medlemmer af Parlamentet fremover rejser efter regning, således at EU dækker de faktiske omkostninger, der er forbundet med medlemmernes rejse.
Det, der står i det her forslag, er jo logik, det er jo sund fornuft, og man skal virkelig finde rigtig gode argumenter, hvis man skal stemme imod et forslag som det her.
Derfor undrer det os også, at man ikke vil give det en positiv medfart, sådan at regeringen kan bruge et forslag som det her til i EU-regi at arbejde for, at man får mere rimelige regler. Jeg må indrømme, at jeg ikke har hørt nogen medlemmer under debatten her i dag, der ikke har villet indrømme, at man fra den danske regerings side sammen med andre lande har en mulighed for at betinge tilslutningen til den statut for Europa-Parlamentets medlemmer af, at medlemmerne fremover eksempelvis rejser efter regning.
Man vil kunne sige til Europa-Parlamentet, at vi altså vil have nogle regler, der er mere rimelige, og så skal Europa-Parlamentet overholde dem.
I hvert fald har man muligheden for at sanktionere det efterfølgende, hvis ikke de gør det.
Ja, det er rigtigt nok at det skal det måske have.
Det kan vi være uenige om, men der er så et flertal, som bakker op bag, at Europa-Parlamentet skal have mere magt og også skal bestemme nogle af de her ting. Spørgsmålet er bare, hvor langt man kan drive det, hvor langt man kan acceptere at føre linjen ud fra at være en snakkeklub til ikke at være en snakkeklub og til at bestemme regler, der er fuldstændig groteske.
Der må da være en grænse også for den danske regering.
Der er det, jeg forstår, at regeringen også kan se, der er et problem.
Det, jeg så ikke forstår, er, at man ikke vil sætte magt bag og ikke reelt vil ændre de regler, der er tale om.
Det burde da være endnu mere klart, når vi står foran et valg til netop det parlament, vi snakker om her, at så burde den danske regering sammen med andre landes regeringer få styr på de her ting i stedet for bare at lade sig vælte omkuld af alle mulige forskellige interesser, der er i denne her sag.
Vi må nok erkende, at vi ikke kommer meget videre, når
ikke engang det danske Folketing kan samle sig sammen til at sige til regeringen, at nu skal den altså arbejde et hundrede procent for de her ting og om nødvendigt tage det op i de allervigtigste diskussioner, man har i øjeblikket, f.eks. om forfatningen; vigtige beslutninger i EU's historie.
Hvis ikke man får skabt fornuftige regler på det her område, så vil den mistillid, som nogle eller mange mennesker i Danmark nærer til EU, fortsætte, fordi folk ikke kan forstå, at noget så banalt, som at medlemmerne selvfølgelig ikke skal kunne hæve ekstra penge for at rejse, bliver der ikke rettet op på. Lad det være en opfordring til regeringen om at arbejde aktivt for det, som står i det her beslutningsforslag
, når der nu ikke kan samles et decideret flertal i Folketingssalen for det, vi ønsker.